**TARPTAUTINIO ONOS ZABIELAITĖS-KARVELIENĖS**

**JAUNŲJŲ VOKALISTŲ**

**KONKURSO**

**N U O S T A T A I**

**I. BENDROSIOS NUOSTATOS**

1. Tarptautinio Onos Zabielaitės-Karvelienės jaunųjų vokalistų konkurso (toliau – Konkursas) nuostatai yra parengti, remiantis Vytauto Didžiojo universiteto ir A. Baranausko ir A. Vienuolio-Žukausko memorialinio muziejaus 2023 m. gruodžio 6 d. bendradarbiavimo sutartimi.

2. Konkursas yra skirtas žymios XX a. pirmosios pusės operos solistės ir muzikos pedagogės Onos Zabielaitės-Karvelienės kultūrinės įtakos atminčiai stiprinti ir puoselėti.

3. Konkurse kviečiami dalyvauti Lietuvos aukštųjų muzikos mokyklų vokalo specialybės studentai.

# II. TIKSLAS IR UŽDAVINIAI

4. Konkurso tikslas – praturtinti Lietuvos muzikinio ugdymo procesą, sudarant galimybes bendrauti ir varžytis tuo pačiu metu skirtingose muzikinio ugdymo įstaigose ugdomai jaunųjų dainininkų kartai, ir taip įamžinti Anykščių profesionaliosios muzikinės tradicijos ištakas reprezentavusios operos solistės ir muzikos pedagogės Onos Zabielaitės-Karvelienės (1899–1955) atminimą bei populiarinti jos įtaką Lietuvos vokalinės muzikos raidai.

5. Konkurso uždaviniai:

- puoselėti akademinio dainavimo tradicijas,

- skatinti jaunųjų vokalistų domėjimąsi klasikinio dainavimo žanru,

- skatinti jaunųjų solistų meninę saviraišką, kūrybiškumą, meninį individualumą ir meistriškumą, lavinti jų sceninę patirtį,

- skatinti Lietuvos aukštųjų muzikos įstaigų studentų ir jų pedagogų kūrybinį bendradarbiavimą, profesinės patirties sklaidą,

- užtikrinti informacijos apie jaunųjų vokalistų gebėjimus sklaidą.

# III. KONKURSO ORGANIZATORIAI IR PARTNERIAI

6. Konkursą organizuoja Vytauto Didžiojo universiteto Muzikos akademija ir A. Baranausko ir A. Vienuolio-Žukausko memorialinis muziejus.

7. Konkurso partneriais gali būti nepriekaištingos reputacijos fiziniai ir juridiniai asmenys, savo indėliu suinteresuoti siekti konkurso uždavinių įgyvendinimo ir steigiantys specialiuosius prizus konkurso laureatams.

# IV. KONKURSO ORGANIZAVIMO TVARKA

8. Vieno turo Konkursas vyksta Kaune, Vytauto Didžiojo universiteto Muzikos akademijoje, pirmajame metų pusmetyje.

9. Konkursą rengia, jo datą nustato, maksimalų dalyvių skaičių ir dalyvio mokestį nustato, dalyvius kviečia, pasirodymus bei vertinimą organizuoja Konkurso organizacinis komitetas, kurį iš septynių narių sudaro Konkurso organizatoriai.

10. Kvietimą dalyvauti konkurse Organizacinis komitetas skelbia ne vėliau kaip 60 dienų iki numatytos konkurso datos, išsiųsdamas kvietimus raštu (el. paštu) šioms Lietuvos aukštosioms mokykloms, rengiančioms vokalistus:

* Lietuvos muzikos ir teatro akademijai,
* Vytauto Didžiojo universiteto Muzikos akademijai.

11. Konkurso dalyvių registracija vykdoma, organizatoriams užpildytą paraiškos anketą su priedais elektroniniu paštu.

# V. DALYVAVIMO SĄLYGOS

12. Konkurso dalyviai gali būti tik Lietuvos aukštųjų muzikos mokyklų studentai – Lietuvos Respublikos ir kitų šalių piliečiai.

13. Dalyvavimas konkurse yra mokamas, privalomosios įmokos dydį kiekvienam konkursui nustato Organizacinis komitetas. Privalomoji dalyvio įmoka turi būti sumokėta, pateikiant paraiškos anketą. Dalyviai registruojami, kol surenkamas Organizacinio komiteto nustatytas maksimalus dalyvių skaičius.

14. Konkurso metu visi kūriniai atliekami mintinai. Bendra pasirodymo trukmė – iki 15 min.

15. Kiekvienas konkurso dalyvis privalo pateikti tris vokalinius kūrinius:

15.1. išplėtota lietuvių liaudies daina arba originali lietuvių kompozitoriaus daina,

15.2. XVIII–XXI amžiaus kompozitoriaus arija iš operos (gali būti su arba be rečitatyvo),

15.3. laisvai pasirinktas religinės tematikos kūrinys.

16. Vokalinius kūrinius Konkurso dalyviai atlieka akompanuojant fortepijonu (su savo koncertmeisteriu), fonogramos Konkurse nenaudojamos.

17. Į Konkurso programą negalima įtraukti šiuolaikinės muzikos kūrinių, kuriems reikalingas specialus instrumento (fortepijono) paruošimas (preparavimas).

18. Dalyvavimo konkurse išlaidas (kelionės, nakvynės, maitinimo) Konkurso dalyviai apmoka savo lėšomis.

19. Konkurso metu tik Konkurso organizatoriai turi išimtinę teisę daryti renginio nuotraukas, garso ir vaizdo įrašus. Sukaupta informacija naudojama Konkurso viešinimo tikslais.

# VI. VERTINIMAS IR APDOVANOJIMAI

20. Kiekvienam konkursui jo Organizacinis komitetas suburia naują Vertinimo komisiją iš 4 (keturių) narių, tarp kurių mažiausiai 1 (vienas) kviečiamas iš kitos Europos Sąjungos valstybės. Ji pristatoma tik Konkurso atidarymo metu.

21. Bendrieji Konkurso dalyvių vertinimo kriterijai:

- pasirinktos programos savitumas, originalumas ir sudėtingumas,

- atlikimo intonacinis tikslumas, ansambliškumas ir meninis lygis,

- dalyvio sceninė kultūra ir artistiškumas.

22. Konkurso metu Komisija išrenka iki 7 laureatų. Komisijos sprendimai yra galutiniai ir neskundžiami.

23. Visiems Konkurso dalyviams, pedagogams ir koncertmeisteriams įteikiami Konkurso organizatorių padėkos raštai.

24. Konkurso laureatų pagerbimas ir baigiamasis koncertas rengiamas Anykščiuose, laureatų atvykimo išlaidas kompensuoja organizatoriai. Laureatai apdovanojami diplomais, piniginiais prizais, rėmėjų dovanomis.

**VII. BAIGIAMOSIOS NUOSTATOS**

25. Informacija apie Konkurso laureatus, vaizdo ir garso informacija iš Konkurso skelbiama Konkurso organizatorių interneto svetainėse ir socialinių tinklų paskyrose, teikiama žiniasklaidai.

26. Šie nuostatai skelbiami organizatorių interneto svetainėse, jie gali būti keičiami dvišaliu Konkurso organizatorių sutarimu.